बुटवल-नारायणगढ सडक निर्माण सुस्त
बुटवल-नारायणगढ सडक आयोजना निर्माणमा केही सुधार देखिए पनि अझै आशा गरिए अनुसार काम नहुँदा सडक निर्माणको समय अझै थप हुने अवस्थामा छ ।
होमराज रानाभाटकावासोती असार १८ गते । बुटवल-नारायणगढ सडक आयोजना निर्माणमा केही सुधार देखिए पनि अझै आशा गरिए अनुसार काम नहुँदा सडक निर्माणको समय अझै थप हुने अवस्थामा छ । सो आयोजनाको प्रगति हालसम्म ३८ प्रतिशत छ भने वर्षातका बेला ज्यादै कम काम भए पनि अहिले कामको गति केही बढेको आयोजनाले जनाएको हो ।गतवर्ष तीन सय ६५ दिन ठेक्का थपिएको अवधि साउन २२ सम्ममा सकिनुपर्नेमा अहिलेसम्मको दुवै ठेक्का गरी प्रगति झन्डै ३८ प्रतिशत रहेको आयोजनका इन्जिनियर राकेश झाले बताउनुुभयो । अहिलेसम्म पश्चिम खण्डमा भौतिक प्रगति २९ दशममलव ०९ प्रतिशत र वित्तीय प्रगति २० दशमलव ४१ प्रतिशत रहेको आयोजना कार्यालयले जनाएको छ । झन्डै आठ किलोमिटर सडकमा एक तहको कालोपत्र र दुुई किलोमिटर दोहोरो कालोपत्रे सकिएको नारायणगढ–बुटवल सडक आयोजनाले जनाएको छ ।आयोजनाका अनुुसार अहिलेसम्म एक तहमा पहिले छ सेन्टिमिटरको कालोपत्र गरेपछि दोहोर्याएर चार सेन्टिमिटर गरेपछि कालोपत्र गरिएको छ भने अहिले चार लेनमध्ये दुई लेनमा मात्रै काम भइरहेको छ । केही महिनायता निर्माणको प्रगति बढेको र पछिल्लो महिनामा पूर्वी खण्डको प्रगति दुुई दशमलव ४५ प्रतिशत रहेको इन्जिनियर झाले बताउनुुभयो । अहिले पनि लक्ष्यभन्दा ६०–७० प्रतिशतमात्रै काम भइरहेको छ । बाँधका लागि ठूलो परिमाणमा माटो चाहिने हुँदा वन मन्त्रालय र भौतिक मन्त्रालयसँग सम्झौता भएको आयोजनाले जनाएको छ । बुटवाल-नारायणगढ सडक पूर्वी खण्डमा अहिलेसम्म वित्तीय प्रगति २० प्रतिशत पुगेको छ भने सो खण्डमा भौतिक प्रगति ३८ प्रतिशत छ ।निर्माण कम्पनीले अहिले विभिन्न काम एकसाथ अघि बढाइरहेको आयोजनाका प्रवक्ता धिरज ढकालले बताउनुुभयो । “अहिले पनि कतै नाली, कतै कल्भर्ट, कतै कालोपत्र, साना पुल निर्माण र ठूला पुलको जगको काम भइरहेको छ”, उहाँले भन्नुभयो । तीन महिना यता निर्माणको गति बढेको र कालोपत्रे भएपछि प्रगति अझै बढ्ने आयोजनाले जनाएको छ । काम गरिरहेको भएपनि अझै पनि पर्याप्त देखिँदैन । निर्माण कम्पनी आफैँले लिएको लक्ष्य अनुसार पनि काम नभएकाले निर्माणको गति अझै बढाउनुपर्ने देखिएको झाले बताउनुुभयो । पछिल्लो पटक थपिएको अवधि आगामी साउन २२ मा सकिँदैछ र सो अवधिसम्म निर्माण सक्न कठिन हुने देखिएको आयोजनाले जनाएको छ । अहिले यो सडकको लागि एक वर्ष पुुनः म्याद थपिएको आयोजनाले जनाएको छ । निर्माण कम्पनीसँग अहिले दुई सयभन्दा बढी उपकरण छन् भने सात सय कामदार कार्यरत छन् । त्यति हुँदाहुँदै अझै आशा गरिए अनुसार निर्माण अघि बढ्न नसकेको झाले  बताउनुभयो । निर्माणस्थलमा अझै विद्युतको पोल सार्न बाँकी छ । आयोजनाले समन्वय गरेर गर्नुपर्ने कामभन्दा अब निर्माण कम्पनी आफैँले गर्नुपर्ने काम बढी बाँकी छ । इन्जिनियर धिरज ढकालले दुई वर्ष पहिले वर्षाको समयमा सो सडक भएर यात्रा गर्न धेरै समस्या रहेको र गत वर्ष पनि एक–दुई ठाउँमा डाइभर्सन रहेकाले समस्या भए पनि आगामी वर्षाका बेलामा त्यो नदोहोरिने बताउनुुभयो । एसियाली विकास बैंक (एडिबी)को ऋण सहयोगमा सो सडक विस्तार भइरहेको छ । सरकारले पूर्व–पश्चिम राजमार्ग एसियाली राजमार्गको मापदण्डमा विस्तारको काम अघि बढाएको हो । वि.सं २०७५ मा सो सडक निर्माण सुरु भएको थियो भने एक सय १४ किमी लम्बाइको सडक पूर्वी खण्ड र पश्चिम खण्ड गरी दुई आयोजनामार्फत काम अघि बढाइएको छ । दुवै प्याकेजको निर्माण साढे तीन वर्षमा सम्पन्न गर्ने गरी चाइना स्टेट कन्सट्रक्सन कर्पोरेशनलाई ठेक्का दिइएको थियो । गत वर्ष अवधि सकिएपछि पुन एक वर्षका लागि थपिएको छ ।